Декларация на ПГ на Демократична България

Уважаема госпожо председател,

Уважаеми народни представители,

Вчера се разбра, че със заповед на министър-председателя в оставка Бойко Борисов е прекратена дейността на Националния оперативен щаб.

Това, заедно с ниската ефективност на ваксинационната кампания изглежда като активно мероприятие за дестабилизиране на контрола на пандемията, лишавайки я от действащо управление и координация. Лекарят в мен не може да разбере или оправдае как в момент, в който все още сме в активна пандемична ситуация с над 2300 новозаразяващи се дневно (на седмична база), с почти 120 загиващи дневно (на седмична база), болници пълни с почти 10 000 болни от КОВИД-19, от които 8% в интензивни отделения, и непредвидима треактория на новозаразените се абдикира от базисното управление на кризата.

Кое наложи това? Какви мерки се предлагат в замяна? Това, което чухме, са продължаващи брифинги, които не служат да планират и предлагат решения, а само да констатират. От съобщението на Министерския съвет изобщо не се разбира кой и с какви мотиви е решил да се разформирова щабът и кой занапред ще е отговорен за предложенията и координацията на мерките срещу КОВИД-19.

Националният оперативен щаб бе създаден преди година, без да бъде активиран националният пандемичен план. Не бе ясно дали щабът води стенограми, нямаше публично известни оперативни планове и критерии, поради което след разпускането му не е ясно дали може да има отчет за извършеното, за да служи като преход при предстоящо активиране на пандемичния план.

Решение сега е или да се сформира бързо нов щаб и да се предостави от НОЩ приемо- предавателен отчет, придружен с всичката налична документация до момента, или да се активира пандемичният план, но пак с приемо-предавателен отчет. Принципът е идентичен с изисканото от вицепремиера Томислав Дончев да предостави Плана за възстановяване и развитие!

Само преди дни Борисов обяви, че правителството му няма да внесе Плана за възстановяване за одобрение в Европейската комисия. Вчера след упрека ни, че извършва саботаж, той реши да прехвърли отговорността за внасянето му на Народното събрание. Необичайно е решението за излизане на Борисов в отпуск, точно преди деня за парламентарен контрол с питания към него. На този фон новината за закриване на Националния оперативен щаб изглежда като поредното решение в стил “след мен и потоп”.

Но в случая става дума за заиграване с най-големите страхове на хората - тези за здравето и живота на тях и близките им.

Уважаеми госпожи и господа,

Приемствеността, връзката с нацията и отговорността за нея са темелите на възстановяването на държавността, за която е цялото ни усилие в този парламент. Покрай политическото позициониране обаче се губи нотката на хуманност, която и без това едва се чуваше в последните месеци.

В началото на настоящия парламент ние можем да застанем пред своите избиратели в стремеж да оправдаем доверието им с активни и адекватни действия.

Политическите решения днес ще имат ефект и утре, и вдругиден, и след години. За тях ще се съди от дистанцията на времето и рано или късно цената ще бъде платена. Но когато решенията се измерват с човешкото здраве и невъзвратимата загуба на живот тази цена ще е непосилна.